Bill en Melinda amptelik geskei | Maroela Media
Bill en Melinda Gates (Foto: Scott Olson/Getty Images North America/AFP)
Die Amerikaanse miljardêr en filantroop Bill Gates (65) en sy vrou, Melinda (56), is amptelik geskei. Die egpaar was 27 jaar getroud en het drie volwasse kinders.
'n Regter het die egskeiding Maandag in King County in die Amerikaanse deelstaat Washington afgeteken. Die Gates-egpaar het in Mei vanjaar aangekondig dat hulle paaie gaan skei.
Luidens die finale egskeidingsbevel wat deur die hof ingedien is, het die twee ooreengekom om 'n "skeidingskontrak" te teken wat nie by die egskeidingsverrigtinge ingesluit was nie. Die skeidingskontrak behels hoe hulle eiendom, skuld en regskoste gaan verdeel.
Die hof het geen bevel oor onderhoud of toesig vir die Gates-kinders gemaak nie aangesien hulle ouer as 18 is.
Melinda het egskeidingsprokureurs genader nadat dit in 2019 aan die lig gekom het dat Bill bande gehad het met die seksoortreder Jeffrey Epstein, berig die Wall Street Journal.
Bill en Melinda het op 1 Januarie 1994 in 'n geheime seremonie in Lanai, Hawaii, trou aan mekaar beloof, met groot name in die vermaakbedryf soos Willie Nelson en Alice Cooper wat op die troue gesing het.
In die weke wat gevolg het nadat die egskeiding in Mei aangekondig is, is Bill in die media as 'n boelie uitgekryt wat verskeie seksuele verhoudings gehad het.
Bill en Melinda sal albei aanbly as medevoorsitters van die Bill & Melinda Gates-stigting, 'n niewinsgewende organisasie wat fokus op die wêreldwye bestryding van armoede, siektes en ongelykheid.
Volgens Mark Suzman, uitvoerende hoof van die Gates-stigting, kan Melinda ná twee jaar bedank sou sy en Bill nie daarin slaag om saam te kan werk nie.
Sedert die egskeiding in Mei aangekondig is, is meer as $3 miljard se aandele, wat deur Bill se Cascade Investments gehou word, na Melinda se naam oorgedra.
Volgens die Bloomberg-miljardêrsindeks is dit 'n fraksie van hulle fortuin van sowat $146 miljard. Dit sal egter moontlik nooit bekend wees presies hoe die egpaar se privaat bates opgedeel gaan word nie.
Volgens die indeks is Gates nou meer werd as $150 miljard.
Bronne: Business Insider, Fortune.com
Bill Gates egskeiding In die nuus
Pentagon gesluit ná skietvoorval
Video: Skattige panda-tweeling vir Franse dieretuin
Ek wonder hoekom hulle nie sê nie. Steek hulle iets weg?
Toe maak geld wat stom is nie reg dit wat krom is nie!
Ek wonder wat het gates saam met die pedofiel epstein gedoen? Geen wonder sy vrou het hom geskei nie.
… en ou Bill glo vas hy is die vangs der eeue… Hy sal nou nooit weet of die een wat nou met hom trou, trou oor sy good looks of oor sy beurse nie. Maar as hy eerlik is voor die spieël sou dalk tog kon raai.